Aandele-mening: Sappi | Netwerk24
Deur Moxima Gama 01 Februarie 2019 12:21
Net meer as 'n dekade gelede, was Sappi die wêreld se grootste produsent van glanspapier vir tydskrifte. Hy is swaar getref toe die wêreldresessie die verbruikersvraag demp. Sappi het toe in 2009 begin om hom meer toe te spits op oplospulp en spesialiteitsverpakking en is nou 'n wêreldwye gediversifiseerde houtveselfirma.
In 2014 het hy die wêreld se grootste en goedkoopste produsent van sellulose geword, wat in nywerheidstoepassings soos tekstielstowwe en boumateriaal gebruik word.
Sappi het in sy gloriedae in 2007 teen 'n absolute hoogtepunt van 14 100 sent per aandeel verhandel alvorens hy in 2009 tot 'n laagtepunt van 1 290 sent getuimel het. Na die maatskappy se strategiese verskuiwing, het Sappi se aandeelprys van 3 000 sent per aandeel in 2011 tot 10 545 sent in 2018 toegeneem.
Hoewel Sappi sedert Mei 2017 kwaai weerstand op 10 545 sent per aandeel ervaar, het hy stewige steun op 7 155 sent per aandeel ondervind. Hy is op die oomblik slegs 'n paar punte kort van dié belangrike vlak en as hy daardeur breek, kan dit 'n afwaartse neiging tot deur die tweede steuntendenslyn ontketen (grys stippeltendenslyn) tot by die belangrike steuntendenslyn van sy bultendens of die vlak van 3 610 sent per aandeel.
Omdat Sappi stewig op 7 155 sent per aandeel vasskop en besig is om te konsolideer – met weerstand op 8 530 sent per aandeel, kan 'n beweging deur dié vlak 'n herstel tot naby 10 545 sent per aandeel ontlok. As hy deur dié vlak breek, kan verdere wins tot 12 100 sent per aandeel moontlik wees en daarna 14 100 sent per aandeel op mediumtermyn.